SKRIFTLIG FORESPØRGSEL E-1735/01

af Cristiana Muscardini (UEN) til Kommissionen

(14. juni 2001)

Om: Ligevægt i kvinders og mænds deltagelse i beslutningsprocessen

På visse af listerne over kandidaterne til regionalrådet på Sicilien, der er indgivet med henblik på det valg, der finder sted den 24. juni, er der ingen kvindelige kandidater, hvilket er i modstrid med de gældende bestemmelser på Sicilien, hvorefter højst 2/3 af kandidaterne på listerne må være af det samme køn.

På baggrund af de talrige ytringer vedrørende ligestilling mellem kønnene i forbindelse med deltagelse i magtstrukturerne og beslutningsprocessen (Rådets resolution af 27.3.1995 og Europa-Parlamentets beslutning af 2.2.2000) anmodes Kommissionen om at besvare følgende spørgsmål:

1. Har Kommissionen kendskab til, hvad der foregår på Sicilien?

2. Har den allerede udarbejdet en rapport om de foranstaltninger, der rent faktisk er truffet på dette område, således som ønsket af Rådet og Europa-Parlamentet?

3. Hvilke midler kan den foreslå på europæisk plan med henblik på at imødegå overtrædelser af bestemmelserne vedrørende ligestilling af kønnene på alle de forskellige områder, hvor de finder sted?

4. Har den nogensinde opfordret medlemsstaterne til at nå frem til en bedre balance mellem kønnene i de offentlige og private beslutningstagende organer i Unionen?

5. Mener Kommissionen, at det bør være muligt for sammenslutninger eller enkeltpersoner at henvende sig til EU-Domstolen for at anmelde overtrædelser af denne art?

Svar afgivet på Kommissionens vegne af Anna Diamantopoulou

(3. september 2001)

1. Kommissionen har med beklagelse noteret sig manglen på kvindelige kandidater på Sicilien.

2. Kommissionen har udfærdiget en beretning til Rådet, Europa-Parlamentet og Det Økonomiske og Sociale Udvalg om gennemførelsen af Rådets henstilling 96/694 af 2. december 1996 om ligelig deltagelse af mænd og kvinder i beslutningsprocessen(1).

Beretningen indeholder eksempler på medlemsstaternes tiltag og politikker for at øge kvinders deltagelse i beslutningsprocessen på alle niveauer. Der gives desuden statistikker om kvinders stilling i beslutningsprocessen på lokalt, regionalt, nationalt og fællesskabsplan.

Beretningens konklusion blev, at Rådets henstilling fra 1996 ikke har levet op til forventningerne. Den vedvarende underrepræsentation af kvinder i alle dele af beslutningsprocessen udgør en grundlæggende demokratisk mangel, som kræver yderligere handling på fællesskabsplan. Der blev dog ikke udpeget en enkelt anbefalelsesværdig strategi, fordi det snarere er nødvendigt med en bred tilgang i form af langsigtet politisk forpligtelse, pålidelige statistikker, regelmæssig overvågning, passende strukturer og økonomiske ressourcer.

3. I oktober 1999 præsenterede det finske formandskab ni indikatorer for, hvor meget kvinders deltagelse i den politiske beslutningsproces er steget på nationalt, regionalt og lokalt plan og på centrale steder i forvaltningen. Rådet noterede sig formandskabets rapport på sit møde den 22. oktober 1999 og tilskyndede i sine konklusioner fra mødet medlemsstaterne til at udarbejde årlige statistikker for disse indikatorer.

Siden 1991 har det været en central målsætning for EF-handlingsprogrammer vedrørende lige muligheder for kvinder og mænd at fremme kvinders deltagelse i beslutningsprocessen på alle områder i samfundet.

Ligelig deltagelse og repræsentation af mænd og kvinder er et af strategiens hovedmål, og de aktioner, som Kommissionen har foreslået under Fællesskabets rammestrategi for ligestilling 2001-2005, er rettet mod at fremme kvinders deltagelse i den politiske, økonomiske og sociale beslutningsproces, herunder i udenrigspolitiske aktiviteter og udviklingssamarbejde.

4. I sin henstilling 96/694 henstiller Rådet til medlemsstaterne bl.a. at vedtage en samlet, integreret strategi for at fremme en ligelig deltagelse af mænd og kvinder i beslutningsprocessen og med henblik herpå at udvikle eller indføre passende foranstaltninger, eventuelt i form af love og/eller administrative bestemmelser og/eller incitamenter.

5. På nuværende tidspunkt hører ligelig kønsfordeling i beslutningsprocessen ikke ind under Domstolens kompetenceområde. Der er følgelig heller ikke grundlag for som enkeltperson at rejse en sag for Domstolen om forholdene på Sicilien.

(1) KOM(2000) 120, endelig udg.